Document ID: 32004D0774

ΑΠΌΦΑΣΗ ΤΗΣ ΕΠΙΤΡΟΠΉΣ
της 9ης Νοεμβρίου 2004
με την οποία κηρύσσεται η έναρξη λειτουργίας του γνωμοδοτικού περιφερειακού συμβουλίου Βορείου Θαλάσσης στο πλαίσιο της κοινής αλιευτικής πολιτικής
(2004/774/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 2004/585/ΕΚ του Συμβουλίου, της 19ης Ιουλίου 2004, για την ίδρυση περιφερειακών γνωμοδοτικών συμβουλίων δυνάμει της κοινής αλιευτικής πολιτικής (1), και ιδίως το άρθρο 3 παράγραφος 3,
τη σύσταση που διαβιβάστηκε από το Ηνωμένο Βασίλειο, στις 10 Σεπτεμβρίου 2004, για λογαριασμό του Βελγίου, της Δανίας, της Γερμανίας, της Ισπανίας, της Γαλλίας, των Κάτω Χωρών, της Σουηδίας και του Ηνωμένου Βασιλείου,
Εκτιμώντας τα ακόλουθα:
(1)
Ο κανονισμός (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής (2), και η απόφαση 2004/585/ΕΚ προβλέπουν το πλαίσιο για την ίδρυση και λειτουργία περιφερειακών γνωμοδοτικών συμβουλίων.
(2)
Το άρθρο 2 της απόφασης 2004/585/ΕΚ προβλέπει την ίδρυση περιφερειακού γνωμοδοτικού συμβουλίου το οποίο θα καλύπτει τη Βόρειο Θάλασσα (περιοχές ICES IV και ΙΙΙa).
(3)
Σύμφωνα με το άρθρο 3 παράγραφος 1 της απόφασης 2004/585/ΕΚ, εκπρόσωποι του κλάδου της αλιείας και άλλες ομάδες συμφερόντων υπέβαλαν αίτηση σχετικά με τη λειτουργία του εν λόγω περιφερειακού γνωμοδοτικού συμβουλίου στο Βέλγιο, στη Δανία, στη Γερμανία, στην Ισπανία, στη Γαλλία, στις Κάτω Χώρες, στη Σουηδία και στο Ηνωμένο Βασίλειο.
(4)
Όπως απαιτείται από το άρθρο 3 παράγραφος 2 της απόφασης 2004/585/ΕΚ, τα ενδιαφερόμενα κράτη μέλη καθόρισαν εάν η αίτηση σχετικά με το περιφερειακό γνωμοδοτικό συμβούλιο Βορείου Θαλάσσης πληρούσε τις διατάξεις της εν λόγω απόφασης. Στις 10 Σεπτεμβρίου 2004 τα κράτη μέλη διαβίβασαν σύσταση σχετικά με το εν λόγω περιφερειακό γνωμοδοτικό συμβούλιο στην Επιτροπή.
(5)
Η Επιτροπή αξιολόγησε την αίτηση των ενδιαφερομένων μερών και τη σύσταση υπό το φως της απόφασης 2004/585/ΕΚ, καθώς και υπό το φως των στόχων και αρχών της κοινής αλιευτικής πολιτικής, και θεωρεί ότι, στη βάση αυτή, το εν λόγω περιφερειακό γνωμοδοτικό συμβούλιο Βορείου Θαλάσσης μπορεί να αρχίσει τις δραστηριότητές του,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο μόνο
Το περιφερειακό γνωμοδοτικό συμβούλιο Βορείου Θαλάσσης, που ιδρύθηκε με την απόφαση 2004/585/ΕΚ, θα τεθεί σε λειτουργία από την 1η Νοεμβρίου 2004.
Βρυξέλλες, 9 Νοεμβρίου 2004.

Labels: 15
6
20